Oleksandr Usyk (37 de ani) a scris istorie în boxul profesionist. Ucraineanul a devenit primul om care îl învinge pe Tyson Fury (35 de ani) și este campionul absolut la categoria grea. „The Cat” s-a ales și cu un cec frumos după victoria de poveste de la Riad.
Oleksandry Usyk l-a învins prin decizie împărțită a arbitrilor pe Tyson Fury. A fost prima înfrângere suferită de pugilistul britanic în 36 de meciuri disputate la profesioniști. Ca urmare a acestui succes, sportivul din Ucraina deține acum toate centurile la „grea”: WBA (Super), IBF, WBO, IBO, The Ring și WBC.
Usyk a devenit astfel primul campion absolut la categoria grea din ultimii 25 de ani și primul în era cu patru centuri. Ultimul a fost Lennox Lewis, între noiembrie 1999 și aprilie 2000, după ce l-a învins pe Evander Holyfield și a deținut simultan centurile WBA, WBC și IBF. Lewis și Holyfield s-au numărat printre vedetele care au văzut lupta anului direct de pe Kingdom Arena, din Riad.
Totuși, deși a câștigat meciul cu Fury, Usyk va încasa mai puțini bani decât pugilistul englez. Acordul dintre cei doi prevede ca britanicul să încaseze 70% din bursa totală, un milion de dolari urmând să meargă de la britanic către victimile războiului din Ucraina.
Dacă estimările organizatorilor se adeveresc, Tyson Fury va înacasa un cec în valoare de 150 de milioane de dolari, în timp ce în contul lui Oleksandr Usyk vor intra „doar” 30 de milioane de dolari.
„Va fi cel mai mare eveniment din ultimii zeci de ani. Se va încasa cea mai mare sumă din istorie din pay-per-view”, a transmis promotorul Bob Arum, înainte de „Ring of Fire”, așa cum a fost denumită gala din 19 mai.
La finalul meciului de la Riad, Tyson Fury i-a reamintit noului campion absolut la „grea” că vrea revanșa, meciul fiind deja stipulat în contract. Britanicul n-a fost de acord cu decizia arbitrilor. Doi dintre cei trei care au judecat lupta l-au văzut învingător pe Usyk: 115-112, 113-114, 114-113 a fost scorul în favoarea ucraineanului.
Usyk a acceptat fără să clipească, dar,indiferent de rezultatul luptei din 19 mai, partea a doua urma oricum să aibă loc. În cazul în care nu vor apărea accidentări sau alte evenimente neprevăzute e de așteptat ca Usyk vs. Fury II să fie programat în toamna acestui an, mai exact în weekendul 12-13 octombrie.
Cel mai probabil, meciul revanșă se va disputa din nou în Arabia Saudită, o țară care a început să devină consacrată pentru oraganizarea de gale de sporturi de contact. „Ring of Fire”, evenimentul care a avut ca main event meciul dintre Fury și Usyk, s-a desfășurat la Riad, în Kingdom Arena, un stadion cu o capacitate de 26.000 de locuri.